Predkladacia správa

Ministerstvo spravodlivosti Slovenskej republiky predkladá do legislatívneho procesu návrh zákona o zodpovednosti za škodu spôsobenú pri výkone verejnej moci. Návrh zákona bol vypracovaný na základe bodu B. 1 uznesenia vlády Slovenskej republiky č. 625 z 12. júna 2002, ktorým bola ministerstvu spravodlivosti uložená úloha predložiť na rokovanie vlády Slovenskej republiky v termíne do 31. decembra 2002 návrh zákona o zodpovednosti za škodu spôsobenú pri výkone verejnej moci.

Ministerstvo spravodlivosti Slovenskej republiky požiadalo listom zo dňa 04.11.2002 o zmenu termínu predloženia návrhu zákona o zodpovednosti za škodu spôsobenú pri výkone verejnej moci na 30. jún 2003. Uvedenú zmenu predseda vlády odsúhlasil.

Vzhľadom na to, že nebolo časovo možné predložiť návrh zákona tak, aby o ňom mohla  Národná rada Slovenskej republiky rokovať už na júlovej  schôdzi, navrhlo ministerstvo spravodlivosti opätovne zmenu termínu na predloženie návrhu zákona o zodpovednosti za škodu spôsobenú pri výkone verejnej moci z 30. júna 2003 na  30.august 2003.

Predkladaný zákon upravuje zodpovednosť štátu za činnosť súdu, orgánu štátnej správy, orgánu územnej samosprávy v prípadoch, keď na orgán územnej samosprávy je prenesený výkon pôsobnosti štátnej správy, upravuje aj zodpovednosť štátu za činnosť fyzických a právnických osôb v niektorých prípadoch pri výkone štátnej správy a zodpovednosť orgánu územnej samosprávy pri výkone samosprávnych funkcií v samostatnej pôsobnosti orgánu územnej samosprávy. Zároveň v rámci spoločných ustanovení obsahuje pre všetky orgány verejnej moci spoločnú právnu úpravu v prípadoch, keď je možná a žiaduca.

Návrh zákona  upravuje z hľadiska spôsobu, akým bola škoda spôsobená, dva odlišné okruhy zodpovednosti za škodu. Prvý okruh predstavuje zodpovednosť za škodu spôsobenú protiprávnym rozhodnutím. Druhý okruh bude predstavovať zodpovednosť za škodu spôsobenú nesprávnym úradným postupom. Zároveň je v rámci zákona samostatne upravená zodpovednosť štátu za nezákonné zatknutie zadržanie alebo iné pozbavenie osobnej slobody,  rozhodnutie o treste ochrannom opatrení alebo rozhodnutie o väzbe.

	Navrhovaná právna úprava bude mať dopad na štátny rozpočet, rozpočty obcí alebo rozpočty vyšších územných celkov, ktorý je však bližšie nešpecifikovateľný.  Výška náhrady škody bude obdobne ako pri platnom zákone  závisieť od toho, v akom rozsahu orgány verejnej moci svojim rozhodovaním porušujú zákony, alebo nesprávne postupujú a akú škodu týmto konaním spôsobia.

	Návrh zákona bol predmetom medzirezortného pripomienkového konania a  ku dňu, kedy boli práce na návrhu zákona ukončené nezaslali pripomienky uvedené subjekty: Podpredseda vlády Slovenskej republiky a minister hospodárstva a minister pre správu a privatizáciu národného majetku, Ministerstvo školstva Slovenskej republiky, Úrad jadrového dozoru Slovenskej republiky, Protimonopolný úrad Slovenskej republiky, Národný bezpečnostný úrad, Úrad pre štátnu službu, Súdna rada Slovenskej republiky, krajský súd Nitra, krajský súd Trenčín, Krajský súd Žilina, Krajský súd prešov, vyšší vojenský súd Trenčín, Slovenská únia nezávislého súdnictva, Národná asociácia sudkýň Slovenska, Konfederácia odborových zväzov, Komora komerčných právnikov, Právnická fakulta UK Bratislava, Právnická fakulta UPJŠ Košice, právnická fakulta TU Trnava, Úrad Košického samosprávneho kraja, Úrad banskobystrického samosprávneho kraja, Úrad Žilinského samosprávneho kraje, Úrad Nitrianskeho samosprávneho kraja, Úrad Trnavského samosprávneho kraja.

	Návrh zákona je v súlade s  Ústavou, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

	Prerokovanie návrhu zákona Radou hospodárskej a sociálnej dohody Slovenskej republiky nie je potrebné.

	Návrh zákona prerokovala a s pripomienkami schválila Legislatívna rada vlády Slovenskej republiky na svojom zasadnutí dňa 12.08.2003. Pripomienky Legislatívnej rady vlády Slovenskej republiky boli do materiálu zapracované.

	Návrh zákona bol dňa 13.08.2003 predmetom rokovania Porady ekonomických ministrov, ktorá odporučila zvážiť účinnosť zákona vo väzbe na presné vymedzenie pojmu preneseného výkonu verejnej moci a nájsť nástroje na minimalizáciu rizika zneužívania zákona v praxi. Na návrh Porady ekonomických ministrov sa v návrhu zákona doplnilo ustanovenie, podľa ktorého bude viesť Ministerstvo financií Slovenskej republiky ústrednú evidenciu žiadostí o predbežné prerokovanie nároku a uhradených náhrad škôd podľa navrhovaného zákona.

Vyhlásenie o bezrozpornosti 

Návrh zákona o zodpovednosti za škodu spôsobenú výkonom verejnej moci a o zmene niektorých zákonov sa predkladá na rokovanie vlády  Slovenskej republiky s rozpormi.

K materiálu si uplatnili zásadné pripomienky, ktoré sa nepodarilo odstrániť, tieto subjekty:

1.	Ministerstvo financií Slovenskej republiky 

-	Nesúhlasí so zodpovednosťou štátu za škodu spôsobenú orgánmi územnej samosprávy a vyšších územných celkov pri plnení úloh štátnej správy, ak bol na ne zákonom prenesený výkon štátnej správy 
-	Zároveň nesúhlasí s tým, aby štát zodpovedal za škodu spôsobenú notármi a exekútormi, pretože tieto osoby zodpovedajú za škodu zo zákona a z tohto titulu sú povinne poistené.  

2.	Slovenská advokátska komora

-   V § 2 Navrhuje vložiť nové písm. e), ktoré znie : „e) nedôvodným trestným stíhaním je trestné stíhanie zastavené podľa osobitného predpisu x).
      Poznámka pod čiarou k § 2 písm.  e) znie : „x) § 172 ods. 1 Trestného poriadku.“.

-    V § 7 ods. 6 navrhuje vypustiť písm. c) – podľa názoru Slovenskej advokátskej komory je ustanovenie diskriminačné voči väzobne stíhanému občanovi, ktorý po späťvzatí súhlasu poškodeným nemôže požiadať o pokračovanie v trestnom konaní na očistenie svojho mena a zároveň nemá nárok na náhradu škody.